b'\n_START_ARTICLE_\nSurematu polk\n_START_PARAGRAPH_\nSurematu polk (vene keeles \xc2\xab\xd0\x91\xd0\xb5\xd1\x81\xd1\x81\xd0\xbc\xd0\xb5\xd1\x80\xd1\x82\xd0\xbd\xd1\x8b\xd0\xb9 \xd0\xbf\xd0\xbe\xd0\xbb\xd0\xba\xc2\xbb) on Venemaa riiklik propaganda-aktsioon, mida korraldatakse igal aastal v\xc3\xb5idup\xc3\xbchal 9. mail Suures Isamaas\xc3\xb5jas osalenud p\xc3\xb5lvkonna m\xc3\xa4lestuseks. Aktsiooni osalised kannavad linnade t\xc3\xa4navatel rongk\xc3\xa4igus N\xc3\xb5ukogude Liidu poolel Suures Isamaas\xc3\xb5jas osalenud sugulaste \xe2\x80\x93 s\xc3\xb5javeteranide, partisanide, tagalat\xc3\xb6\xc3\xb6tajate, koonduslaagrite vangide, Leningradi blokaadis viibinute, s\xc3\xb5ja-aja laste \xe2\x80\x93 portreefotosid.\n_START_SECTION_\nAjalugu\n_START_PARAGRAPH_\nIdee kanda 9. mai v\xc3\xb5idup\xc3\xa4eva rongk\xc3\xa4igus oma Suures Isamaas\xc3\xb5jas osalenud esivanemate portreesid s\xc3\xbcndis 2011. aastal Siberis Tomski ajakirjanikul Igor Dmitrijevil. "V\xc3\xb5idup\xc3\xa4ev on alati olnud meile t\xc3\xb5eliselt oluline," r\xc3\xa4\xc3\xa4kis tema kolleeg Sergei Lapenkov. "Me k\xc3\xb5ik oleme s\xc3\xb5durite lapselapsed, k\xc3\xb5ik meie vanaisad s\xc3\xb5disid. Ja Igor m\xc3\xa4rkas, mida aja m\xc3\xb6\xc3\xb6dumine endaga kaasa on toonud \xe2\x80\x93 \xc3\xbcha v\xc3\xa4hem ja v\xc3\xa4hem oli veterane ning rohkem ja rohkem pompoosseid k\xc3\xb5nesid." Nii otsustatigi korraldada j\xc3\xa4rgmisel aastal paraad s\xc3\xb5jas s\xc3\xb5dinud esivanemate portreedega. "Me tahtsime pidup\xc3\xa4eva tagasi andmist t\xc3\xb5elisele kangelasele \xe2\x80\x93 sellele persoonile, kes tegi s\xc3\xb5ja l\xc3\xa4bi ja kellele me oleme \xc3\xbclimalt t\xc3\xa4nulikud, et oleme t\xc3\xa4na elus."_NEWLINE_J\xc3\xa4rgmisel 2012. aastal panid ajakirjanikest s\xc3\xb5brad teema meediasse \xc3\xbcles ja see sai tugeva vastukaja: paraadile tuli 6000 inimest portreedega. "Esimesel aastal me valmistasime 2000 plakatit pluss paljud inimesed tulid omatehtud plakatitega v\xc3\xb5i kandsid lihtsalt fotosid," \xc3\xbctles Lapenkov._NEWLINE_J\xc3\xa4rgmistel aastatel levis liikumine "rohujuuretasandi"-liikumisena \xc3\xbcle Venemaa. M\xc3\xb5nel pool tekkisid k\xc3\xbcll algul arusaamatused kohalike v\xc3\xb5imudega. Kemerovos n\xc3\xb5udis kohalik v\xc3\xb5im, et  marsitaks Venemaa v\xc3\xb5imupartei \xc3\x9chtse Venemaa lipuga, ettepanek l\xc3\xbckati k\xc3\xbcll tagasi. M\xc3\xb5nelpool keeldusid v\xc3\xb5imud polgu rongk\xc3\xa4iku lubamast, kuna ei suudetud eelnevalt \xc3\xb6elda marssijate arvu. \xc3\x9cldiselt olid kohalikud rongk\xc3\xa4igud organiseeritud kohalike ajakirjanike poolt, kellel olid sidemed Tomski "keskstaabiga": Lapenkovi s\xc3\xb5nul oli ainuke tingimus, et kohalikud organisatsioonid j\xc3\xa4rgneksid Tomski juhtimisele ja p\xc3\xbcsiksid mittetulunduslike, apoliitiliste ja mitteriiklikena._NEWLINE_2013. aastal toimus rongk\xc3\xa4ik esimest korda Moskvas, kus sealne organisaator Nikolai Zemtsov registreeris iseseisvalt \xc3\xbcrituse nimega Surematu polk \xe2\x80\x93 Moskva. 2014. aastal tegi Venemaa Presidendi Administratsiooni \xc3\xbclem Sergei Ivanov korralduse, et k\xc3\xb5ik kohalikud organisatsioonid peavad alluma Zemtsovi liikumisele. 2015. aastal registreeriti Zemtsovi organisatsioon nimega Surematu polk \xe2\x80\x93 Venemaa. Seega v\xc3\xb5eti \xc3\xbcritus n\xc3\xbc\xc3\xbcd Venemaa riigiv\xc3\xb5imude poolt \xc3\xbcle. "Mingil hetkel otsustasid nad enam mitte teha koost\xc3\xb6\xc3\xb6d rohujuureliikumisega ja ehitasid oma organisatsiooni," \xc3\xbctles Lapenkov. "Meie koordinaatoreid ei kaasatud. Mitte \xc3\xbchtki rohujuuretasandi-organisatsioonide vabatahtlikku. Ja nii ilmus Surematu polk \xe2\x80\x93 Venemaa, t\xc3\xa4iesti kunstlik organisatsioon."_NEWLINE_Kohe varsti ilmnesid uued suundumused. Samaras esitati koolidele marsil osalemise kvoodid. Ni\xc5\xbeni Novgorodis teatasid \xc3\xb5pilased, et nad on sunnitud kandma tundmatute inimeste portreesid. Arhangelskis keelasid ametnikud aktivistidel kanda Suurbritannia ja Ameerika \xc3\x9chendriikide meremeeste fotosid, kes olid toimetanud N\xc3\xb5ukogude Liidule lendliisi abi, viidates "praegusele poliitilisele olukorrale". "Sellest sai "kohustusliku patriotismi" juhtum, mille alternatiivina oli Surematu polk algselt loodud," \xc3\xbctles Lapenkov. Uus riiklikult juhitud liikumine vastutas ka n\xc3\xb5ukogude ja stalinistlike s\xc3\xbcmbolite kasutamise dramaatilise suurenemise eest ning oran\xc5\xbeimusta Georgi lindi massilise jagamise eest. Samal ajal on algseid Surematu polgu korraldajaid v\xc3\xb5imutruudes meediakanalites regulaarselt hukka m\xc3\xb5istetud kui "v\xc3\xa4lisagente"._NEWLINE_9. mail 2018 osales Surematu polgu marsil \xc3\xbcle Venemaa hinnanguliselt 10 miljonit inimest, nendest 1 miljon Moskvas, kus oma s\xc3\xb5jas osalenud isa portreega marssis ka Venemaa president Vladimir Putin. Surematu polgu marsid toimusid 9. mail 2018 rohkem kui tuhandes linnas Venemaal ja paljudes v\xc3\xa4lismaa linnades.\n_START_SECTION_\nSurematu polk Eestis\n_START_PARAGRAPH_\nAastast 2015 on Surematu polgu marsse korraldatud ka Eestis, \xc3\xbcks selle organisaatoreid Tallinnas on olnud Pronksi\xc3\xb6\xc3\xb6 "kangelane" ja \xc3\x96ise vahtkonna aktivist Dmitri Linter. Katrin Lust kommenteeris oma Facebooki lehel: "S\xc3\xb5brad. J\xc3\xb5udsin just Pronkss\xc3\xb5duri juurest koju ja asi kiskus ikka p\xc3\xa4ris k\xc3\xa4est. \xc3\x9ched mehed lehvitasid Venemaa lippu ja teatasid n\xc3\xa4puga meile suunates \'las need kohalikud aborigeenid filmivad\'. M\xc3\xb5ne hetke p\xc3\xa4rast t\xc3\xb5steti juba h\xc3\xa4\xc3\xa4lt, karjuti mu peale jne. Poleks ealeski arvanud, et keset kodulinna v\xc3\xb5in end tunda nii vihatuna. Siin rahulikum l\xc3\xb5ik p\xc3\xa4evast. Homme n\xc3\xa4ete midagi muud. Praegu \xc3\xbcritan rahuneda!"_NEWLINE_2018. aasta 9. mail toimusid Surematu polgu marsid Eestis Tallinnas, Narvas, Sillam\xc3\xa4el ja Kallastel. Tallinnas kogunes autobussijaama juurde Odra t\xc3\xa4navale m\xc3\xb5nisada inimest, kes liikusid sealt Siselinna kalmistule Pronkss\xc3\xb5duri juurde.'